150.410

Ordinaziun davart l'elecziun dal Cussegl grond (OECG)

dals 21-09-2021 (versiun dals 01-10-2021)

Sa basond sin l'art. 45 al. 1 da la Constituziun chantunala1)

relaschada da la Regenza ils 21 da settember 2021

1. Chaussas generalas

Direcziun e surveglianza

Art.  1 1 La   direcziun   generala   e   la   surveglianza   da   las   elecziuns   dal   Cussegl   grond   èn chaussa da la Chanzlia chantunala.

2 Ella decretescha en spezial las directivas necessarias che valan per las regiuns e per las vischnancas per realisar las elecziuns.

Forzas auxiliaras

Art.  2 1 Per transportar il material electoral davent da las vischnancas enavos a la Chanzlia chantunala suenter las elecziuns po la Chanzlia chantunala far diever dals servetschs da la Polizia chantunala.

Regiuns

Art.  3 1 Per ils circuls electorals appartegnents adempleschan las regiuns las incumbensas che las èn vegnidas delegadas en connex cun l'inoltraziun e cun la rectificaziun da las propostas electoralas.

Vischnancas

Art.  4 1 Las vischnancas adempleschan las incumbensas che las èn vegnidas delegadas en connex cun la consegna dal material electoral a las persunas cun dretg d'eleger, cun l'eruida e cun la transmissiun dals resultats communals sco er cun la respediziun dal protocol e dals cedels electorals a la Chanzlia chantunala.

1) DG 110.100 * tabellas da las modificaziuns a la fin dal relasch

1

150.410

Applicaziun da la EED

Art.  5 1 Las vischnancas e la Chanzlia chantunala erueschan ils resultats da las elecziuns applitgond il program dad EED ch'il chantun metta a disposiziun gratuitamain a las vischnancas.

2 Il chantun metta a disposiziun a las partidas ed a las gruppaziuns gratuitamain in program   dad   EED   per   l'endataziun   electronica   da   las   propostas   electoralas.   Las propostas electoralas ston vegnir inoltradas sin palpiri.

3 La Chanzlia chantunala decretescha las instrucziuns necessarias per las regiuns, per las vischnancas e per las partidas u gruppaziuns.

Custs

Art.  6 1 Il chantun, las regiuns e las vischnancas surpiglian ils custs da persunal ed ils custs materials che als resultan en connex cun la procedura electorala.

Decisiun tras la sort

Art.  7 1 En ils cas previs tenor lescha vegn la sort tratga da la chanceliera chantunala u dal chancelier chantunal, en cas d'impediment da la substituta u dal substitut.

2 En ils cas betg publics vegn la sort tratga sut surveglianza notariala.

2. Preparaziun da las elecziuns

2.1. PROPOSTAS ELECTORALAS

Designaziun curta da las propostas electoralas

Art.  8 1 Per mintga proposta electorala sto vegnir inditgada – ultra da la designaziun – er ina  designaziun  curta  (da  maximalmain  12  segns)  che  po  vegnir  duvrada  da  las autoritads en cas da publicaziuns uffizialas.

Art.  9 Attest d'elegibladad per las candidatas ed ils candidats 1 Ensemen   cun   la   proposta   electorala   sto   vegnir   inoltrà   per   mintga   candidata   e candidat in attest d'elegibladad che vegn emess da sia vischnanca da domicil (dal domicil politic).

2 Candidatas e candidats ch'èn commembras e commembers dal Cussegl grond il mument che la proposta electorala  vegn inoltrada, na ston betg inoltrar in attest d'elegibladad.

2

150.410

Art.  10

Attestaziun dal dretg da votar per las sutsegnadras ed ils sutsegnaders

1 Ensemen cun la proposta electorala sto vegnir inoltrada per mintga sutsegnadra e sutsegnader in'attestaziun dal dretg da votar che vegn emessa da sia vischnanca da domicil (dal domicil politic).

Attest d'elegibladad, attestaziun dal dretg da votar

Art.  11 1 Las vischnancas ston emetter gratuitamain ils attests d'elegibladad e las attestaziuns dal dretg da votar.

Represchentanza da la proposta electorala

Art.  12 1 La represchentanza da la proposta electorala po vegnir surpigliada er da candidatas e candidats ubain da las persunas che presidieschan ina partida u ina gruppaziun u che mainan las fatschentas d'ina tala.

2 Ina persuna po surpigliar la represchentanza da pliras propostas electoralas.

3 La represchentanza da las propostas electoralas ha il dretg e l'obligaziun da far – en num da las sutsegnadras e dals sutsegnaders ed en moda giuridicamain lianta – las decleraziuns necessarias per eliminar differenzas.

Inoltraziun da las propostas electoralas

Art.  13 1 Las propostas electoralas ston arrivar tar la cumissiun regiunala cumpetenta per il circul electoral fin il pli tard il 12avel glindesdi avant il di d'elecziun, a las 12.00.

Rectificaziun da las propostas electoralas

Art.  14 1 Sch'ina persuna ha suttascrit dapli ch'ina proposta electorala, vegn ses num stritgà sin tut las propostas electoralas pertutgadas.

Transmissiun da las glistas

Art.  15 1 La cumissiun regiunala cumpetenta transmetta las glistas rectifitgadas fin il pli tard la 11avla mesemna avant il di d'elecziun, a las 12.00, sin via electronica e sin palpiri a la Chanzlia chantunala.

2.2. CEDELS ELECTORALS

Concepziun

Art.  16 1 La Chanzlia chantunala lascha stampar ils cedels electorals trilings sin palpiri da la medema colur e da la medema grondezza en las linguas uffizialas chantunalas.

2 La Chanzlia chantunala fixescha l'ulteriur layout dals cedels electorals. En spezial po ella far prescripziuns davart la dimensiun da las indicaziuns davart las candidatas ed ils candidats.

3

150.410

3 Ella metta a disposiziun a las vischnancas ina glista alfabetica da las candidatas e dals candidats dal circul electoral respectiv.

3. Eruida e communicaziun dals resultats communals

Stritgadas u midadas uffizialas

Art.  17 1 Las stritgadas u las midadas che vegnan fatgas en las vischnancas en il rom da la lavur da dumbraziun e da controlla, ston vegnir suttamessas a la suprastanza dal biro electoral per l'examinaziun.

2 Las stritgadas u las midadas ston vegnir fatgas cun colur cotschna. Plinavant ston ellas vegnir marcadas cun l'abreviaziun "BE" (biro electoral).

Communicaziun

Art.  18 1 Ils   resultats   da   las   elecziuns   ston   vegnir   communitgads   il   di   d'elecziun   a   la Chanzlia chantunala fin il pli tard las 17.00.

Consegna dal material electoral e dals protocols

Art.  19 1 Suenter ch'ils resultats èn vegnids annunziads, tramettan las vischnancas ils cedels electorals   ed   ils   protocols   electorals   a   la   Chanzlia   chantunala   tenor   l'instrucziun separada u preparan quest material per il servetsch da rimnada.

4. Suppleantas e suppleants

Glista

Art.  20 1 La Chanzlia chantunala maina ina glista da las suppleantas e dals suppleants dal Cussegl grond; questa glista è accessibla a la publicitad.

2 Per   lur   circuls   electorals   annunzian   las   regiuns   a   temp   eventualas   mutaziuns duraivlas   da   las   suppleantas   e   dals   suppleants   dal   Cussegl   grond   a   la   Chanzlia chantunala.

4

150.410

Tabella da las modificaziuns - tenor conclus

Conclus 21-09-2021

Entrada en vigur 01-10-2021

Element relasch

Modificaziun emprima versiun

Publicaziun en la CUL 2021-033

5

150.410

Tabella da las modificaziuns - tenor element

Element relasch

Conclus 21-09-2021

Entrada en vigur 01-10-2021

Modificaziun emprima versiun

Publicaziun en la CUL 2021-033

6